Մնում է Վրաստա՞նը: Բայց արդյո՞ք դա իրական է: Վրաստանը եւ Հայաստանը շատ ընդհանուր շահեր ունեն, եւ Հայաստանի տնտեսությունը սերտորեն կապված է Վրաստանին, քանի որ արտաքին աշխարհի եւ (կարեւո՛րը) Ռուսաստանի հետ բոլոր տրանսպորտային ուղիներն անցնում են Վրաստանով: Ամենայն հավանականությամբ, այդ լայնածավալ զորավարժությունների նպատակն է վախեցնել Վրաստանին եւ, միաժամանակ, ՆԱՏՕ-ին: Հոկտեմբերի 10-11-ը Ժնեւում տեղի ունեցան Անդրկովկասի անվտանգության ու կայունության վերաբերյալ հերթական խորհրդատվությունները, որտեղ Վրաստանից բացի, մասնակցում էին Աբխազիայի, Հարավային Օսիայի եւ Ռուսաստանի պատվիրակությունները: Ռուսաստանի ԱԳՆ կայքում հրապարակված հայտարարության համաձայն՝ «Ռուսաստանի, Աբխազիայի եւ Հարավային Օսիայի պատվիրակությունները շեշտել էին, որ ՆԱՏՕ-ի հետ Թբիլիսիի համագործակցության հետագա խորացումը տարածաշրջանային անվտանգության համար իրական սպառնալիք է»: Վրաստանը հստակ ընտրել է իր անվտանգությունը ՆԱՏՕ-ի հետ դաշինքում: Գործընթացն արդեն սկսվել է, եւ դժվար թե այն դադարեցվի: Այս տեսանկյունից Հայաստանն իր իրական անվտանգությունը տակավին չի ապահովել: